Усё пачыналася з продкаў. Калі зусім акунацца ў гісторыю, вядома, што асвойвалі гэтыя землі ў ХVІ стагоддзі ўплывовыя татарскія роды. Яны тады атрымалі прывілей на валоданне тэрыторыяй ад каралевы Рэчы Паспалітай Боны. Падчас рэканструкцыі асноўнага сядзібнага дома, які шмат разоў перабудоўваўся, знайшлі цэглу, якая па сваёй структуры і памеры была характэрная для ХV—ХVІ стагоддзяў. Усе шматлікія гаспадары маёнтка невядомыя, бо архіў згарэў, аднак дакладна вядома, што ў другой палове ХVІІІ стагоддзя фальварак належаў гродзенскаму старосту Антонію Тызенгаўзу.